भारतीय जनता पार्टी (भाजपा) ने दलित कार्ड खेलते हुए सोमवार को बिहार के राज्यपाल रामनाथ कोविंद को राष्ट्रीय जनतांत्रिक गठबंधन (राजग) की तरफ से राष्ट्रपति पद का उम्मीदवार घोषित कर सभी राजनीतिक पार्टियों को हतप्रभ कर दिया। इस घोषणा से हैरान विपक्ष ने सत्ताधारी पार्टी पर एकतरफा फैसला लेने का आरोप लगाया है। भाजपा अध्यक्ष अमित शाह ने पार्टी की संसदीय दल की लगभग दो घंटे चली बैठक के बाद कहा, “हमने फैसला किया है कि रामनाथ कोविंद (71) राजग की ओर से राष्ट्रपति पद के उम्मीदवार होंगे।”